**OSNUTEK ZAPISNIKA**

**1. seje Sveta šole, ki je potekala 30. septembra 2021, ob 18. uri, v zbornici šole.**

**Prisotni:**

Člani Sveta šole: Katja Šribar, Marija Meh, Irena Grmšek, Tajana Dvoršek, Manuela Bojnec, Zvonimir Lorenci, Maja Mirt Jakše, Mojca Jug

**Na seji so bili prisotni tudi:** ravnateljica Valentina Gerjevič, pomočnica ravnateljice Urška Breznikar, predsednica volilne komisije Tanja Štokar, zapisnikarica Renata Županc

**Opravičeno odsotni:** Davorin Dimič, Tanja Medvešek Hočevar, Urška Vračun

**Dnevni red:**

1. Pregled in potrditev zapisnika zadnje seje
2. Poročilo s seje Sveta staršev
3. Konstituiranje novega Sveta šole
4. Sprejem Poročila o realizaciji LDN OŠ Jurija Dalmatina Krško za šolsko leto 2020/2021
5. Predlog LDN OŠ Jurija Dalmatina Krško za šolsko leto 2021/2022
6. Predlogi, pobude in vprašanja
7. Razno

Ga. Helena Drakulič je ugotovila sklepčnost sveta.

Dnevni red je bil soglasno potrjen.

**Ad. 1**

Predsednica Sveta šole, ga. Helena Drakulič je osnutek zapisnika 16. seje, ki je potekala 13. 9. 2021, članom posredovala po elektronski pošti. Pripomb in dopolnitev zapisnika ni bilo. To je bila zadnja seja v mandatnem obdobju 2017/2021.

**SKLEP 1/1: Zapisnik 16. seje Sveta šole je soglasno sprejet. Objavljen bo na šolski spletni strani.**

**Ad. 2**

Ga. Helena je predala čestitke novoizvoljeni predsednici Sveta staršev, ga. Katji Šribar in jo prosila za kratko poročilo zadnje seje:

Seja je potekala dne, 29. 9. 2021. Ga. ravnateljica je pozdravila vse navzoče in jih seznanila z dnevnim redom seje. Po izvolitvi nove predsednice je vodenje seje prevzela ga. Katja Šribar. Prisotnih je bilo 28 od 34 predstavnikov staršev. Starši so sejo spremljali preko hibridnega sistema (v živo/preko ZOOM-a)

* Izvolili so 3 predstavnike Sveta staršev v Svet šole (Katja Šribar, Urška Vračun, Mojca Jug)
* Ravnateljica je predstavila Poročilo o realizaciji LDN OŠ Jurija Dalmatina Krško za šolsko leto 2020/21 ter Predlog LDN OŠ Jurija Dalmatina Krško za šolsko leto 2021/22. Tako Poročilo in LDN sta bila s strani staršev sprejeta.

Teme, ki so jih na seji še obravnavali:

* Nacionalno preverjanje znanja,
* cepljenje
* poštevanka,
* šole v naravi,
* rotacije kosila na predmetni stopnji,
* pobuda za hibriden sistem pouka za učence,
* vprašanje glede delovanja bazena, interesnih dejavnosti,…

Na vsa vprašanja so bili podani odgovori, sejo so zaključili ob 20. uri.

**Ad. 3**

Ga. Tanja Štokar, predsednica volilne komisije, je podala poročilo o izvedbi in rezultatih volitev predstavnikov delavcev v Svet zavoda:

*Volitve predstavnikov šole v Svet zavoda so potekale skladno s časovnico, ki je bila sprejeta na 15. seji Sveta zavoda.*

*Svet zavoda je v juniju sprejel sklep o razpisu volitev, v katerem je bilo določeno, da bodo volitve potekale dne, 24. 8. 2021. Na isti seji so imenovali tudi volilno komisijo, ki je pripravila in vodila potek volitev. Kandidiralo je 7 kandidatov.*

*Na volitvah je glasovalo 70 volilnih upravičencev (od 102). Vse glasovnice so bile veljavne. Po štetju glasov je bilo ugotovljeno, da kandidati prejmejo sledeče glasove:*

*Cizerle Mateja - 46*

*Grmšek Irena - 56*

*Lorenci Zvonimir - 52*

*Medvešek Hočevar Tanja - 54*

*Meh Marija - 54*

*Mirt Jakše Maja - 51*

*Novak Martina - 37*

*Ves volilni material je shranjen v tajništvu šole*.

Ga. Helena Drakulić se je zahvalila predsednici volilne komisije za podano poročilo in predstavila novo izvoljene člane sveta.

Novi člani Sveta šole so:

Predstavniki delavcev šole: Irena Grmšek, Zvonimir Lorenci, Tanja Medvešek Hočevar, Marija Meh, Maja Mirt Jakše

Predstavniki staršev (izvoljeni na seji sveta staršev, dne, 29. 9. 2021): Katja Šribar, Mojca Jug, Urška Vračun

Predstavniki Občine (šola je prejela Sklep ustanovitelja dne, 23. 9. 2021): Davorin Dimič, Manuela Bojnec, Tajana Dvoršek

Predsednica Sveta šole, ga. Helena Drakulič je predlagala verifikacijsko komisijo, ki je pregledala dokumentacijo v postopku volitev predstavnikov v Svet zavoda.

Verifikacijska komisija: Maja Mirt Jakše, Manuela Bojnec, Katja Šribar

Verifikacijska komisija je po pregledu dokumentacije ugotovila, da je bilo narejeno vse v skladu s pravilnikom, vse glasovnice so veljavne.

**Sklep 1/2: Verifikacijska komisija v sestavi : ga. Maja Mirt Jakše, ga. Manuela Bojnec in ga. Katja Šribar je potrdila, da so volitve potekale pravilno in v skladu z zakonodajo in so predlagani člani imenovani v Svet šole:**

**Predstavniki delavcev šole:**

1. **IRENA GRMŠEK**
2. **ZVONIMIR LORENCI**
3. **TANJA MEDVEŠEK HOČEVAR**
4. **MARIJA MEH**
5. **MAJA MIRT JAKŠE**

**Predstavniki staršev:**

1. **KATJA ŠRIBAR**
2. **MOJCA JUG**
3. **URŠKA VRAČUN**

**Predstavniki ustanovitelja:**

1. **MANUELA BOJNEC**
2. **DAVORIN DIMIČ**
3. **TAJANA DVORŠEK**

Ob konstituiranju Sveta zavoda je potrebno izvoliti tudi predsednika Sveta zavoda in njegovega namestnika. Člani so za predsednico sveta soglasno izvolili ga. Marijo Meh, za njeno namestnico pa ga. Katjo Šribar.

**Sklep 1/3: Člani novoizvoljenega Sveta zavoda so za predsednico soglasno imenovali ga. Marijo Meh, za namestnico pa ga. Katjo Šribar.**

Po zaključeni tretji točki dnevnega reda vodenje seje prevzame novoizvoljena predsednica Sveta zavoda, ga. Marija Meh.

Ga. Marija Meh in ravnateljica se zahvalita ga. Heleni Drakulić za dosedanje vodenje Sveta šole.

**Ad.4**

Ga. Marija Meh je v četrti točki povzela pomen Letnega delovnega načrta in zakonsko podlago, ki opredeljuje točke Letnega delovnega načrta:

»*Z letnim delovnim načrtom se določijo vsebina, obseg in razporeditev vzgojno-izobraževalnega in drugega dela v skladu s predmetnikom in učnim načrtom in obseg, vsebina in razporeditev interesnih in drugih dejavnosti, ki jih izvaja šola. Določi se delo šolske svetovalne službe in drugih služb, delo šolske knjižnice, aktivnosti, s katerimi se šola vključuje v okolje, obseg dejavnosti, s katerimi šola zagotavlja zdrav razvoj učencev, oblike sodelovanja s starši, strokovno izpopolnjevanje učiteljev in drugih delavcev, sodelovanje z visokošolskimi zavodi, ki izobražujejo učitelje, raziskovalnimi inštitucijami, vzgojnimi posvetovalnicami oziroma svetovalnimi centri, sodelovanje z zunanjimi sodelavci in druge naloge, potrebne za uresničitev programa osnovne šole. Letni delovni načrt sprejme svet osnovne šole v skladu z zakonom in drugimi predpisi najkasneje do konca meseca septembra v vsakem šolskem letu.«*

Gospa ravnateljica je predstavila poročilo o realizaciji Letnega delovnega načrta OŠ Jurija Dalmatina Krško za šolsko leto 2020/21:

* Šolsko leto 2020/21 je zaznamovala epidemija. Učenci so bili okoli 17 tednov doma. V sklopu tega je za potrebe pouka na daljavo potekalo nekaj izobraževanj za otroke in učitelje, ki smo jih zelo uspešno izvedli. Za nemoteno izvajanje pouka na daljavo smo na ravni šole pripravili oz. dopolnili Protokol pouka na daljavo in z njim seznanili učence in starše.
* Na šoli so zaradi vseh varnostnih in higienskih priporočil veljali posebni protokoli (prihodi v šolo ter odhodi, smer gibanja v šoli, delitev malice, razpored razdeljevanja kosil, upoštevanje vseh aktualnih predpisov in ukrepov kot so navodila NIJZ, okrožnice šolskega ministrstva in Zavoda RS za šolstvo …).
* V šolskem letu 2020/21 je bilo le eno ocenjevalno obdobje – vzrok je epidemija in izvajanje pouka na daljavo.
* V šolskem letu 2020/21 smo realizirali obvezni program.
* Razširjen program zaradi izrednih razmer ni bil realiziran v celoti (OPB, neobvezni izbirni predmeti, interesne dejavnosti …).
* Strokovni aktivi so prilagodili delo nastali situaciji in naredili načrt dela, načrt pridobivanja ocen, načrt obravnave snovi »manj je več«. Ob koncu šolskega leta so se strokovni aktivi ponovno sestali in pregledali opravljeno delo. Na osnovi analize smo pripravili načrt dela za šol. l. 2021/22.

**SKLEP 1 /4: Svet šole je soglasno sprejel Poročilo o realizaciji LDN OŠ Jurija Dalmatina Krško za šolsko leto 2020/21.**

**Ad. 5**

Gospa ravnateljica članom Sveta šole predstavi še predlog Letnega delovnega načrta za šolsko leto 2021/22:

* V šolskem letu 2021/22 je bilo na dan 1. 9. 2021 na šoli 34 oddelkov, 764 učencev.
* Na šoli se v letošnjem šolskem letu trenutno Izvaja model »B« (po navodilu ministrstva).
* V šoli veljajo posebni in različni protokoli, ki vključujejo vse preventivne, higienske in druge ukrepe. Na osnovi tega je zelo natančno opredeljena organizacija dela in nekoliko spremenjen urnik pričetka pouka. Otroci so v »mehurčkih« tudi pred in po pouku.
* V šoli se pripravljamo tudi na izvedbo hibridnega načina poučevanja. Spletne učilnice so zaživele pri tistih oddelkih, ki so v večini oziroma v celoti v karanteni.
* Po temeljiti analizi dela smo na šoli sprejeli odločitev, da se na predmetni stopnji letos izvaja kabinetni pouk, saj menimo, da se tako pouk lahko izvaja bolj kvalitetno, hkrati pa se bodo učenci med odmori nekoliko gibali. Za izvedbo imamo izdelan protokol premika, ki je v spremstvu učitelja, dodelan je protokol in izvedba čiščenja mizic ter prezračevanja prostorov.
* V začetku šolskega leta smo imeli kadrovske težave, saj nismo dobili primernega kadra. Težave smo imeli tako pri iskanju učiteljev (naravoslovje, fizika, tehnika), kot tudi pri tehničnem osebju (čistilke, pomoč v kuhinji,…).
* Šola sodeluje z lokalnim okoljem - MC Krško, ZD Krško, Občino Krško, ŠZ, KS, knjižnico, ostalimi šolami in drugimi zavodi ter ustanovami …
* Načrtovanih imamo nekaj več šol v naravi, saj v lanskem šolskem letu zaradi epidemije vseh nismo uspeli izpeljati.
* V letošnjem šolskem letu obeležujemo 50 let osnovne šole. Prvi šolski dan smo že namenili temu praznovanju, z aktivnostmi bomo nadaljevali skozi celo šolsko leto.

Člani so postavili vprašanje, ali imajo vsi učenci možnost se udeležiti šol v naravi, kljub finančnemu stanju družin. Ravnateljica je razložila, da letno in zimsko šolo v naravi financira Občina Krško, za ostale šole v naravi pa določenim, pomoči potrebnim pomagajo tudi s finančnimi sredstvi šolskega sklada, ali pa se dogovorimo o možnosti plačila na več obrokov ipd. V zimski šoli v naravi si na primer lahko izposodijo tudi opremo (smuči, pancerji).

**SKLEP 1/5: Letni delovni načrt OŠ Jurija Dalmatina Krško za šolsko leto 2021/2022 je bil soglasno sprejet.**

**Ad. 6**

Predsednica Sveta šole, ga. Marija Meh člane sveta seznani še z nekaj podrobnostmi glede nadaljnjega sodelovanja.

Pove, da bo naslednja seja Sveta šole predvidoma 24. 2. 2022, ko bodo sprejemali Letno poročilo 2021, Finančni načrt 2022, kadrovski načrt ...

Seja je bila zaključena ob 19. uri.

Zapisnik pripravila: Predsednica Sveta šole:

Renata Županc Marija Meh